વડીલોના આશિર્વાદ પામવાનો અવસર એટલે લગ્ન. સગા સંબંધી મિત્રોએ શુભેચ્છા પાઠવવાનો પ્રસંગ એટલે લગ્ન. મહેમાનોના, અતિથિના આમંત્રિતોના આતિથ્ય સત્કાર માટે, યજમાન માટે આનંદમાં અભિવૃદ્ધિ કરનાર પ્રસંગ એટલે લગ્ન. બાળકોને માટે, યુવાનોને માટે મોજ મજા મસ્તી માણવાનો અવસર એટલે લગ્ન. લગ્ન એટલે કુટુંબીજનો માટે ગીત સંગીત સાથે ગરબા, નૃત્ય, ડાન્સની મહેફિલ માણવાનો અવસર. આમ તો લગ્ન એટલે કૌટુંબિક સાથે સામાજિક પ્રસંગ પણ ગણાય. તેથી જ તો લગ્ન પ્રસંગમાં હાજરી આપી શોભાવવો એ પણ એક આમંત્રિતની ફરજ ગણાય, જવાબદારી પણ ગણાય. સાથે હક પણ ખરોજ. સાથોસાથ લગ્નમાં રીસામણા મનામણા ન હોય તોજ નવાઇ. બગડેલા સંબંધોને સુધારવાનો અવસર પણ લગ્ન પ્રસંગે જ પ્રાપ્ત થતો હોય છે.